钦定古今图书集成/明伦汇编/皇极典/第254卷 > 君者以百姓为天赋 宋王禹偁
## 钦定古今图书集成/明伦汇编/皇极典/第254卷 > 君者以百姓为天赋 宋王禹偁

“勿谓乎天之在上，能覆于人。勿谓乎人之在下，不覆
于君。”政或施焉，乃咈违于民意；民斯叛矣，同谪见于
《天文》。在乎观百姓之劳逸，岂止仰一气之絪缊而已
哉。徒观乎浩浩元穹，蚩蚩黔首。覆盂之状何在，倚杵
之刑莫有。苟知乎御之以道，亦类乎戴之而走。悠也
久也，固无杞国之忧；养之育之，宛其娲皇之手。取彼
穹昊，方兹兆民。匪在苍苍之色，勿轻蠢蠢之人。虽令
不从，反时之焚是比；抚我则后，无亲之义斯陈。可仰
兮匪独高明，可畏兮亦惟黎庶。每虑其一夫不获，窃
比于六龙以御。验恶纣以归周，似厌秦而授楚。是知
察彼哀乐，同兹惨舒，但人心之悦矣，任天道之何如。
教以文章，似列星辰之际；示之淳朴，疑归混沌之初。
想夫君既柔怀，民同刚克。如寅畏兮则可，苟暴殄而
安得。舆人歌颂，乃大舜之升闻；自我聪明，信惟尧之
是则。大矣哉！善化民者，以天为则；善知天者，以民为
先。若天人之理洞达，则帝王之道敷宣。宁资裨灶之
言，斯为妄矣。自取夷吾之说，不亦明焉。今我后子育
兆民，砥平九野。上惟奉于穹昊，下每矜于鳏寡，自然
以百姓为天，万方归也。